陳待制五月十四日生朝
作者：徐照
朝代：宋

paragraphs: 羲轡遲中夏，生賢國世寧。
隔宵蟾欲滿，經溽雨初停。
分派來溈水，儲神應德星。
高樓參造物，健筆倒滄冥。
幾郡流威惠，今人識典刑。
隨行惟一鶴，堆案有群經。
道直言皆壯，心和鬢益青。
即須調鼎鉉，未許在林坰。
斸石逢雲母，栽松長茯苓。
龜巢蓮葉上，公見却千齡。